Aşa-numitul „stat paralel” este noul inamic al liderilor PSD şi ALDE. În opinia lor, forţe oculte vor să influenţeze, prin diverse mijloace, deciziile politice. Însă mulţi dintre parlamentarii Puterii par să fi lipsit de la lecţia despre aşa-zisul „stat paralel”. În timp ce unii habar nu au cine o fi acest stat, alţii îşi amintesc subit că au foarte multă treabă.

Reporter: La ce vă referiţi când spuneţi stat paralel şi ilegitim, la persoane, la instituţii?!

Liviu Dragnea, preşedintele PSD: Da.

Reporter: Mai exact?

Liviu Dragnea, preşedintele PSD: Exact la ce aţi spus!

Reporter: Cine formează acest stat paralel?

Liviu Dragnea, preşedintele PSD: Se vorbeşte în spaţiul public de foarte mult timp şi cred că toată lumea înţelege.

Asta spunea președintele PSD în 17 noiembrie. Totuși, parlamentarii partidului nu ştiu despre ce e vorba.

Pentru senatorul PSD Renică Diaconescu, de pildă, statul paralel rămâne o enigmă.

Renică Diaconescu, senator PSD: Nu ştiu, eu nu ştiu niciun stat paralel.

Reporter: Cei din conducerea PSD, ALDE susţin că există acest stat paralel.

Renică Diaconescu, senator PSD: Probabil că au informaţii mai multe decât mine.

Vicelider al grupului PSD, Roxana Paţurcă spune că se grăbeşte foarte tare. Revine însoţită de o colegă, pe post de purtător de cuvânt. Când aud întrebarea, îşi aduc brusc aminte că au foarte multă treabă.

Pe holurile Senatului, găsim şi un ales care pare să fi înţeles cum stă treaba cu statul paralel.

Reporter: Cine reprezintă acest stat paralel, domnule senator?

Ioan Deneş, senator PSD: Cei pe care nu îi vedem şi simţim!

Reporter: Ce este pentru dumneavoastră statul paralel?!

Adrian Diaconu, senator PSD: În principiu, aţi văzut şi dumneavoastră, aţi mediatizat, există o întreagă listă de comunicatori ai partidului.

Cel care a vorbit prima dată de statul paralel a fost preşedintele Senatului, Călin Popescu Tăriceanu.

„Ceea ce se întâmplă în România cu statul paralel este călcarea în picioare a ordinii constituţionale”, a spus el.

Colegii săi senatori din ALDE par că au lipsit la lecţia legată de statul paralel.

Reporter: Credeţi că există acest stat paralel?

Ion Hadârcă, senator ALDE Nu... nu aş vrea... mă sustrag de la dezbaterile de acest gen.